Suomen Lakimiesliitto  
Uudenmaankatu 4–6 B  
00120 Helsinki

Oikeusministeriö  
oikeusministerio@om.fi

Eurooppalaista tutkintamääräystä koskevan direktiivin täytäntöönpano

Suomen Lakimiesliitto – Finlands Juristförbund ry (jäljempänä Lakimiesliitto) lausuu kunnioittavasti seuraavaa:

## Yleistä

Eurooppalaista tutkintamääräystä koskeva direktiivi sisältää säännöksiä rikosasiassa tarvittavien todisteiden hankkimiseen liittyvästä oikeusapuyhteistyöstä Suomen ja muiden Euroopan unionin jäsenvaltioiden välillä. Direktiivi sisältää säännökset todisteiden hankkimiseen rikosasioissa liittyvästä oikeusapumenettelystä Euroopan unionin jäsenvaltioiden välillä. Direktiivi korvaa pääsääntöisesti muut jäsenvaltioiden väliset oikeusapuinstrumentit. Direktiivi esitetään pantavaksi täytäntöön niin sanotulla sekamuotoisella täytäntöönpanotavalla.

Lakimiesliitto katsoo, että direktiivin sekamuotoinen täytäntöönpanotapa johtaa siihen, että yksittäisen lainkäyttäjän on hankalaa yksittäistapauksessa selvittää, mitkä direktiivin säännökset korvaavat mitäkin aikaisempia säädöksiä, ja mikä niistä jää voimaan. Täten sen käyttö on lainsoveltajan kannalta vaikeaa. Direktiivin 34 artiklan mukaan sääntely korvaa siinä mainittujen yleissopimusten "vastaavat määräykset", mutta esityksessä ei ole tuotu esiin, mitä ne ovat. Epäselväksi ja vaikeasti selvitettäväksi jää myös, milloin sovelletaan direktiiviä, milloin kansallista täytäntöönpanolakia ja milloin ROL:ia tai PKL:ia.

Vaikka uusi eurooppalainen sääntely tulee moninkertaistamaan EU-maista tulevia oikeusapupyyntöjä rikosasioissa ja niitä käsittelee yhä useampi tutkinnanjohtaja, syyttäjä ja tuomari, niitä ei kuitenkaan yhdelle lainkäyttäjälle tule niin usein, että säännösten soveltamisesta tulisi rutiinia. Riskinä on, että yksilön perus- ja ihmisoikeuksiin puuttuvia toimenpiteitä ohjataan sekavan lainsäädännön vuoksi erilaisilla viraston sisäisillä tai keskusviranomaisohjeistuksilla.

Jore Tilander  
Toiminnanjohtaja